РЕШЕНИЕ НА СЪВЕТА
от 22 февруари 2007 година
относно позицията на Общността във връзка с проекторегламента на Икономическата комисия за Европа на Организацията на обединените нации относно одобряването на разделителни системи за защита на пътниците от разместен багаж, доставени като неоригинално оборудване на превозно средство
(текст от значение за ЕИП)
(2007/160/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесни превозни средства, както и условията за взаимно признаване на одобренията, получени въз основа на тези предписания (1), и по-специално член 4, параграф 2, второто тире от него,
като взе предвид предложението на Комисията,
като взе предвид одобрението на Европейския парламент,
като има предвид, че:
(1)
В проекторегламента на Икономическата комисия за Европа на Организацията на обединените нации (наричан по-долу „проекторегламент на ИКЕ/ООН“) за одобряването на разделителни системи за защита на пътниците от разместен багаж, доставени като неоригинално оборудване на превозно средство (2) се предвижда отмяна на техническите пречки за търговията с моторни превозни средства между договарящите се страни по отношение на тези компоненти, като същевременно се изисква да се гарантира висока степен на безопасност и защита на околната среда.
(2)
Общността следва да определи позицията си по отношение на проекторегламента на ИКЕ/ООН и впоследствие да гласува в полза на този проект, представлявана от Комисията.
(3)
Тъй като проекторегламентът на ИКЕ/ООН се отнася до доставката на неоригинално оборудване за превозни средства, той следва да не бъде включен в системата на Общността за типовото одобрение на моторни превозни средства,
РЕШИ:
Член 1
Одобрява се проекторегламентът на ИКЕ/ООН относно разделителните системи за защита на пътниците от разместен багаж, доставени като неоригинално оборудване на превозно средство.
Член 2
Общността, представлявана от Комисията, следва да гласува в полза на проекторегламента на ИКЕ/ООН, посочен в член 1, по време на предстоящото заседание на Административния комитет, формиран във връзка с провеждането на Световния форум на ИКЕ/ООН за съгласуване на регламентите за превозни средства.
Член 3
Проекторегламентът на ИКЕ/ООН относно разделителни системи за защита на пътниците от разместен багаж, доставени като неоригинално оборудване на превозно средство, не е включен в системата на Общността за типово одобрение на моторни превозни средства.
Съставено в Брюксел на 22 февруари 2007 година.